b'\n_START_ARTICLE_\nDu\xc5\xa1an \xc5\xa0arotar\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli in Srednji ekonomski \xc5\xa1oli v Murski Soboti je \xc5\xa1tudiral sociologijo kulture in filozofijo na Fakulteti za dru\xc5\xbebene vede in na Filozofski fakulteti v Ljubljani. \xc5\xbdivi in ustvarja v Ljubljani in ima status samostojnega ustvarjalca v kulturi. Pri \xc5\xa0tudentski zalo\xc5\xbebi in pri \xc4\x8dasopisu Air Beletrina je urednik. Kritike in eseje je objavljal v Separatiu, Apokalipsi, Dialogih, Razgledih, Ampak, Sodobnosti in Mladini. Organiziral je literarne ve\xc4\x8dere na doma\xc4\x8diji Mi\xc5\xa1ka Kranjca v Veliki Polani in sodeloval pri organizaciji festivala Poezija in vino. Je avtor ve\xc4\x8d scenarijev za dokumentarne in igrane filme ter filmskih portretov Mateta Dolenca, Staneta Jarma, Gregorja Strni\xc5\xa1e, Daneta Zajca in Milana Dekleve. Pripravil je samostojno fotografsko razstavo z naslovom Du\xc5\xa1e, ki je del programa EPK Maribor 2012. Pi\xc5\xa1e tudi za otroke. Njegova proza in pesmi so bile uvr\xc5\xa1\xc4\x8dene v ve\xc4\x8d doma\xc4\x8dih in tujih antologij sodobne slovenske literature, med drugim v Antologijo slovenske pesmi v prozi. Proza in pesmi so prevedene v poljski, ruski, \xc4\x8de\xc5\xa1ki, mad\xc5\xbearski, angle\xc5\xa1ki, italijanski, \xc5\xa1panski, katalonski, litvanski in portugalski jezik. Gostoval je na mnogih predstavitvah in branjih v tujini. V svojem prvem romanu Potapljanje na dah (1999) je iz samotnega otoka ustvaril metaforo za \xc5\xbeivljenje. Sledila je zbirka kratke proze Mrtvi kot (2002) in novela No\xc4\x8ditev z zajtrkom, po kateri je napisal tudi filmski scenarij. Skupaj s pisateljem Ferijem Lain\xc5\xa1\xc4\x8dkom in fotografom Jo\xc5\xbeetom Suhadolnikom ter glasbeno skupino Ob\xc4\x8dutek za veter je izdal knjigo Ob\xc4\x8dutek za veter (2004), po kateri je bil posnet tudi igrano-dokumentarni film. Krajina v molu (2006) je avtorjev pesni\xc5\xa1ki prvenec, ki ji je sledila 2008 \xc5\xa1e knjiga pesmi Hi\xc5\xa1a mojega sina, istega leta pa tudi dve lutkovni predstavi Mali ribi\xc4\x8d in \xc5\xbdelezna gora. Za roman Biljard v Dobrayu je bil leta 2007 nominiran za nagrado kresnik. Roman je zgodovinska freska o usodi Judov v Prekmurju, ki so jih Nemci deportirali v tabori\xc5\xa1\xc4\x8da. Po tej literarni predlogi je nastal tudi istoimenski scenarij za celove\xc4\x8derni film, ki ga re\xc5\xbeira Maja Weiss.'